Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om minimumsuddannelsesniveauet for søfartserhverv (kodificeret udgave)"

(2001/C 14/09)

Rådet for Den Europæiske Union besluttede den 23. juni 2000 under henvisning til EF-traktatens artikel 71 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport, Energi, Infrastruktur og Informationssamfundet, som udpegede Eduardo Chagas til ordfører. Sektionen vedtog sin udtalelse den 8. september 2000.

Det Økonomiske og Sociale Udvalg vedtog på sin 376. plenarforsamling af 19. oktober 2000, følgende udtalelse med 93 stemmer for og 1 hverken for eller imod.

1. Indledning

1.1. ØSU har mange gange markeret sin tilslutning til Kommissionens beslutning om at foretage kodificeringer af retsakter, som har undergået adskillige ændringer, med det formål at gøre lovgivningen lettere tilgængelig og mere forståelig for borgerne.

1.2. Baggrunden for det foreliggende forslag til kodificering af direktiv 94/58/EF(1) er, at det siden offentliggørelsen har været genstand for betydelige ændringer, navnlig i direktiv 98/35/EF(2) er omfattende ændringer indført af IMO i 1995 i forbindelse med revisionen af Konventionen om uddannelse af søfarende, om sønæring og om vagthold, samt andre internationale bestemmelser vedrørende sikkerhed til søs, forebyggelse af forurening og leve- og arbejdsforholdene ombord.

1.3. Den konsoliderede tekst "indeholder ingen substansændringer af de kodificerede retsakter, men er blot en sammenskrivning af dem, og de eneste formelle ændringer er dem, der kræves af selve kodifikationen".

2. Generelle bemærkninger

2.1. ØSU mener, at fastsættelse og harmoniseret implementering af normer for uddannelse og sønæring indenfor søfartserhvervene er en af de grundlæggende faktorer for en søfartspolitik gående ud på at fremme sikkerheden til søs og forebygge forurening.

2.2. Det er ligeledes vigtigt, at lovgivningen er tilgængelig og forståelig for dem, den er rettet til. Ellers er der risiko for, at målsætningerne ikke realiseres fuldt ud.

2.3. ØSU godkender Kommissionens forslag, som bidrager til at gøre lovgivningen om uddannelse og sønæring for søfarende mere systematisk.

2.4. ØSU finder det ligeledes af afgørende betydning, at medlemsstaterne bemyndiges til at foretage en effektiv kontrol med kvaliteten af de søfarendes beviser og uddannelse, hvad enten de hidrører fra EU-landene eller ej, når de anløber EU-havne. Det opfordrer derfor Kommissionen til at foretage en evaluering af den kapacitet, der aktuelt er til rådighed i de forskellige medlemsstater, navnlig i havnestatskontrollen, med henblik på at finde løsninger på de nuværende mangler og lakuner og sikre opretholdelsen af niveauet i uddannelse og sønæring svarende til de internationale standarder.

Bruxelles, den 19. oktober 2000.

Göke Frerichs

Formand for

Det Økonomiske og Sociale Udvalg

(1) Rådets direktiv 94/58/EF af 22. november 1994 om minimumsuddannelsesniveauet for søfartserhverv (EFT L 319 af 12.12.1994, s. 28) ØSU's udtalelse: EFT C 34 af 2.2.1994, s. 10.

(2) Rådets direktiv 98/35/EF af 25. maj 1998 om ændring af direktiv 94/58/EF om minimumsuddannelsesniveauet for søfartserhverv (EFT L 172 af 17.6.1998, s. 1) ØSU's udtalelse: EFT C 206 af 7.7.1997, s. 29.